Na temelju članka 20. stavka 1. i 42. Zakona o lokalnim porezima (“Narodne novine” broj 115/16 i 101/17) i članka 31. Statuta Općine Vidovec („Službeni vjesnik Varaždinske županije“, 04/18), Općinsko vijeće Općine Vidovec na 20. sjednici održanoj dana 20. prosinca 2019. godine, donosi

**O D L U K U**

**o porezima Općine Vidovec**

1. **OPĆE ODREDBE**

**Članak 1.**

Ovom se Odlukom utvrđuju vrste poreza te stopa i visina poreza koji pripadaju Općini Vidovec (u daljnjem tekstu: Općina).

**II. VRSTE POREZA**

**Članak 2.**

Općini pripadaju sljedeći porezi:

1. prirez porezu na dohodak,

2. porez na potrošnju,

3. porez na kuće za odmor,

4. porez na korištenje javnih površina.

 **1. Prirez porezu na dohodak**

**Članak 3.**

Prirez porezu na dohodak plaća se na području Općine sukladno zakonu i podzakonskom aktu kojim se uređuje porez na dohodak te ovoj Odluci.

**Članak 4**.

Prirez porezu na dohodak plaća se po stopi od 10%.

 **2. Porez na potrošnju**

 **Članak 5.**

 Porez na potrošnju plaća se po stopi od 3%.

**3. Porez na kuće za odmor**

 **Članak 6.**

Porez na kuće za odmor plaća se godišnje u iznosu 7,00 kuna po jednom četvornom metru korisne površine kuće za odmor na cijelom području Općine.

**4. Porez na korištenje javnih površina**

 **Članak 7.**

Javnom površinom, u smislu ove Odluke, smatraju se javne površine određene posebnim zakonskim odredbama te utvrđene Odlukom o komunalnom redu kao i neizgrađeno građevinsko zemljište u vlasništvu Općine.

**Članak 8.**

Za korištenje javnih površina utvrđuje se visina poreza na korištenje javnih površina kako slijedi:

* za korištenu javnu površinu do 6 m2  180,00 kn dnevno
* za svaki daljnji m2 korištene javne površine 20,00 kn dnevno

Porez na korištenje javnih površina za prodaju putem pokretnih trgovina utvrđuje se u iznosu od 450,00 kn mjesečno po svakom vozilu kojim se obavlja djelatnost pokretne trgovine.

 **Članak 9.**

Za korištenje javne površine podnosi se zahtjev Jedinstvenom upravnom odjelu Općine Vidovec, koji rješenjem odobrava korištenje javne površine.

 Ukoliko podnositelj zahtjeva ima dospjelog dugovanja prema Općini Vidovec s bilo koje osnove, ne može se odobriti korištenje javne površine.

 Poslove u vezi s naplatom poreza na korištenje javne površine obavlja Jedinstveni upravni odjel Općine Vidovec.

**Članak 10.**

Iznimno, općinski načelnik može odobriti privremenu uporabu javne površine i osloboditi obveznika plaćanja poreza na korištenje javne površine, u svrhu održavanja akcije zaštite okoliša, humanitarne, kulturne, sportske i druge akcije, te obilježavanje određenih datuma koji su od interesa za Općinu Vidovec kao i za manifestacije kojima je Općina Vidovec organizator i pokrovitelj.

**III. NADLEŽNOST**

 **Članak 11.**

Poslovi utvrđivanja, evidentiranja, nadzora, naplate i ovrhe radi naplate poreza Općine propisanih člankom 2. točkom 1., točkom 2. i točkom 3. ove Odluke uz prethodnu suglasnost ministra financija prenose se na obavljanje nadležnoj ispostavi Porezne uprave.

Poslove utvrđivanja, evidentiranja, nadzora, naplate i ovrhe radi naplate Poreza Općine propisanih člankom 2. točkom 4. ove Odluke obavlja Jedinstveni upravni odjel Općine.

**IV. PRIJELAZNE I ZAVRŠNE ODREDBE**

**Članak 12.**

Stupanjem na snagu ove Odluke prestaje važiti Odluka o općinskim porezima Općine Vidovec („Narodne novine“ broj 70/17 i 02/18 i „Službeni vjesnik Varaždinske županije“, broj 33/09 i 73/17).

**Članak 13**.

 Ova Odluka stupa na snagu 01. siječnja 2020. godine, a objaviti će se u „Narodnim novinama“ i „Službenom vjesniku Varaždinske županije“.

KLASA: 410-01/19-01/08

URBROJ: 2186/10-01/1-19-01

Vidovec, 20. prosinca 2019.

OPĆINSKO VIJEĆE OPĆINE VIDOVEC

 PREDSJEDNIK

 Zdravko Pizek